Den eneste ene

Den eneste ene er en dansk film fra 1999, instrueret af Susanne Bier efter manuskript af Kim Fupz Aakeson. Med 843.320 solgte biografbilletter og den mest sete danske film i 1999 kan den betragtes som en af dansk komediefilms største succeser, og den er blandt de mest sete danske film nogensinde.

Den eneste ene vandt bl.a. prisen for bedste film ved både Robert- og Bodil-prisuddelingerne i 2000 og var den film som modtog flest priser ved begge prisuddelinger, og den var nomineret til 11 priser ved Robertfesten. Filmens sange, som blev skrevet af Jesper Winge Leisner blev udgivet på CD og modtog i 2000 musikbranchens Grammy for bedste soundtrack.
Ved en afstemning i 2014 blandt 1.006 danskere om Danmarks bedste film blandt 15 nominerede blev Den eneste ene stemt ind på en førsteplads.

Peter Schepelern forklarede filmens succes med at det var en komedie til voksne i modsætning til tidligere familiekomedier og kaldte Den eneste ene for "en veloplagt, satirisk og morsom film om voksne i et parforhold".

Filmen var i 2002 genstand for en britisk genindspilning, The One and Only, og blev i 2005 sat op som musical i Forum i København. Forestillingen blev en stor succes i København, og spillede også på Horsens Ny Teater. Musicalen Den Eneste Ene The Musical er den største danske musicalproduktion nogensinde og spillede dagligt for 4-8.000 publikummer. Forestillingen vandt Årets Reumert 2006 for "Bedste musikforestilling". I 2002 listede filmanmelderen Bo Green Jensen Den eneste ene i sin bog De 25 bedste danske film.

Filmen indeholder en række mindeværdige replikker blandt andet "bare ærgerligt, Sonny Boy", "så fuck fuck da" og "hvis jeres ægteskab er en bil, hvad er det så for en". 
Replikken fra Lars Kaalunds rolle, "Hvis du var en ludobrik, var du så slået hjem nu?", blev af Danmarks Radios P3-lyttere stemt ind som det femte bedste filmcitat ved en afstemning i 2010.

Handling 

Hovedpersonerne Sus og Niller er begge gift, men ikke med hinanden. Sus (Sidse Babett Knudsen) er ved at være træt af sin flotte italienske mand Sonny (Rafael Edholm), der meget gerne vil have et barn, men hun er mere i tvivl.

Den hjælpsomme og flinke køkkeninstallatør Niller (Niels Olsen) er gift med Lizzie (Søs Egelind) og er i gang med at adoptere en pige med navnet Mgala. Da Lizzie dør i et trafikuheld samme aften som Mgala kommer hjem til dem, beholder Niller hende. Han møder Sus, da han vil tilbage på arbejde og sætte køkkener op, og de falder snart efter for hinanden.

Genvordighederne er ikke få, men genrens krav tilfredsstilles. Paprika Steen, Sofie Gråbøl og Lars Kaalund har komiske biroller.

Medvirkende 
 Sidse Babett Knudsen som Sus
 Niels Olsen som Niller
 Paprika Steen som Stella
 Søs Egelind som Lizzie
 Sofie Gråbøl som Mulle
 Lars Kaalund som Knud
 Rafael Edholm som Andrea eller Sonny
 Hella Joof som adoptionsdamen
 Liv Corfixen som kunde i skønhedsklinik
 Charlotte Munck som kunde i skønhedsklinik
 Klaus Bondam som præst
 Lars Kjeldgaard som mand med nyt køkken
 Jacob Thuesen som mand med nyt køkken
 Vanessa Gouri som Mgala
 Jan Hertz som læge
 Berrit Kvorning lederen af skønhedsklinik

"Den eneste ene" 
Filmens titel spiller ironisk på udtrykket "Den eneste ene", som tidligere blev brugt om den situation, hvor et par elskende får, gifter sig med og bliver hos én og samme partner – hele livet igennem. Det er vel tvivlsomt, om udtrykket nogensinde har været dækkende for de virkelige forhold, men i en idylliserende og statisk verden kunne det bruges som en model for det seriøse forhold "med reelle hensigter", som det også hed.

Den eneste ene soundtrack 

Soundtracket til Den eneste ene blev udgivet den 3. marts 1999 på Sony Music.
 Thomas Helmig – "The One and Only"
 Shirley & Jonas Winge Leisner – "Dont Look for Love"
 Louise Norby – "Don't Hestitate (Give Him What He Wants)"
 Debbie Cameron – "I Dont Wanna Work Today"
 Kuku Agami – "You Are My Only One"
 Zindy & Mark Linn – "Love Special"
 Shirley & Daniel – "I Close My Eyes and Think of You"
 Jill Johnson – Promise To Love Me
 Louise Norby & Jonas Winge Leisner – "For Once in My Life"
 Daniel – "Tonite Is Your Nite"
 The Loft – "Dont Look For Love" (Remix)
 The Loft – "Fuck...Fuck..." (Knuds eneste Remix)

Priser

Referencer

Eksterne henvisninger 
 

Danske film fra 1999
Komediefilm fra Danmark
Bodilprisen for bedste danske film
Robertprisen for årets danske spillefilm
Film instrueret af Susanne Bier
Robertprisen for årets musik